**Hőtermelési szerződés**

mely létrejött

egyrészről: „VKSZ” Veszprémi Közüzemi Szolgáltató Zrt.

székhely: 8200 Veszprém, Házgyári út 1.

cégjegyzékszám: 19-10-500243

képviseli: Salga Balázs vezérigazgató

pénzforgalmi jelzőszám: 10918001-00000004-84220008

adószám: 13519869-2-19

mint távhőszolgáltató (a továbbiakban: „**Távhőszolgáltató**”),

másrészről: Greenergy Bakony Távhő Korlátolt Felelősségű Társaság

székhely: 1138 Budapest, Tomori utca 34.

cégjegyzékszám: 01-09-446913

képviseli: Hirsch Zoltán ügyvezető

adószám: 32868832-2-41

mint távhőtermelő (továbbiakban: „**Távhőtermelő**”)

Távhőszolgáltató és Távhőtermelő együttesen: „**Felek**” között a mai napon az alábbi feltételekkel:

**Előzmények:**

A Távhőszolgáltató a Magyar Energetikai és Közműszabályozási Hivatal, illetve jogelődje, a Magyar Energia Hivatal (továbbiakban: MEKH) 2012. június 6-án kelt 552/20212. számú határozata alapján Veszprém közigazgatási területén határozatlan időre távhőszoláltatói működési engedélyes. A Felek rögzítik, hogy jelen szerződés tárgya a közbeszerzésekről szóló 2015. évi CXLIII. törvény 6. § (1) bekezdés b) pontjában és a 11. § b) pontjában meghatározottak szerint mentes a közbeszerzés alól.

A Távhőtermelő 2025. szeptember 10-én terület és eszköz bérleti szerződést (továbbiakban: Bérleti Szerződés) kötött a Távhőszolgáltatóval, mint bérbeadóval annak tulajdonában álló távhőtermelői létesítmények (továbbiakban: Fűtőművek) és egyéb ingatlanok vonatkozásában.

A Távhőszolgáltató tájékoztatja a Távhőtermelőt, hogy a Távhőszolgáltató és a Greenergy-Power Kft. között 2021. november 21-én hőszolgáltatási szerződés (továbbiakban: Gázmotoros Hőszolgáltatási szerződés) jött létre a Veszprém, 3072 helyrajzi számon található fűtőműben elhelyezett gázmotoros kiserőművel való hőátadás és átvétel tárgyában. A Távhőtermelő a Gázmotoros Hőszolgáltatási szerződést megismerte, a jelen szerződésben szabályozott jogok és kötelezettségek a Gázmotoros Hőszolgáltatási szerződésben biztosított jogok sérelme nélkül gyakorolhatóak.

**Megállapodások:**

***[Hőátadás és hőátvétel]***

1. Távhőtermelő vállalja, hogy az Fűtőművekkel a Távhőszolgáltató részére hőenergiát termel és szolgáltat a jelen szerződésben meghatározott módon és mértékben.
2. A Távhőtermelő a hőenergiát jelen jogviszony keretében az Fűtőművekben található Kazánokkal állítja elő. A Felek az egyértelműség kedvéért rögzítik, hogy jelen szerződés tárgyát nem képezi a Veszprém, 3072 helyrajzi számon található Fűtőműben lévő gázmotoros kiserőművel kapcsolatos hőtermelés.
3. A hőenergiát a Távhőtermelő a távhővezeték átadás-átvételi pontján adja át (termelői-Szolgáltatási határ).
4. A Távhőszolgáltató a mindenkori hőigénye alapján köteles az adott időpontban a Távhőtermelőtől hőenergiát átvenni figyelembe véve a jelen Szerződés 24-26. pontjaiban vállaltak teljesítésének kötelezettségét.
5. A Távhőszolgáltató a szolgáltatói rendszerét olyan módon köteles üzemeltetni, hogy másodsorban - figyelemmel a Gázmotoros Hőszolgáltatási szerződésben foglaltakra - a Távhőtermelő által megtermelt hőenergia kerüljön hasznosításra abban az esetben is, amennyiben maga a Távhőszolgáltató hőtermelést is végez.
6. A Távhőtermelő a hőenergiát melegvíz formájában szolgáltatja.
7. A Távhőtermelő köteles az Fűtőművet olyan módon üzemeltetni, hogy a Távhőszolgálató jelen Szerződésben meghatározott igényét a lehető legteljesebb mértékben kielégítse. A Felek rögzítik, hogy a meghatározott hőigény lehető legteljesebb kielégítésének korlátja az üzembiztonságot figyelembe véve a Kazánok maximális teljesítménye a jelen Szerződés 24-26. pontjai alapján lekötött földgázmennyiség tükrében.
8. A Fűtőmű által termelt hőmennyiség mérésére a jelen Szerződés megkötését megelőzően beépített hitelesített hőmennyiségmérő szolgál. A mérők karbantartása, hitelesítése a Távhőtermelő feladata. A Távhőtermelő a vonatkozó mérésügyi jogszabályokban meghatározott rendszerességgel és módon köteles gondoskodni az elszámolási mérés céljára használt mérőberendezések rendszeres hitelesítéséről. Amennyiben a Távhőtermelőnek vagy a Távhőszolgáltatónak kétségei támadnak a mérések pontosságát illetően, jogukban áll a másik Féllel való előzetes egyeztetést követően rendkívüli hitelesítést kérni. A rendkívüli hitelesítés költségét a rendkívüli hitelesítést kezdeményező Fél köteles megelőlegezni. Ha a hitelesítés során a mérőberendezések mérési eltérése meghaladja az engedélyezett maximális mértéket, akkor a rendkívüli hitelesítés teljes költsége a Távhőtermelőt, ellenkező esetben a kezdeményező Felet terheli. A rendszeres és rendkívüli hitelesítésre a Távhőtermelő meghívja a Távhőszolgáltatót. A rendszeres hitelesítés munkanapokon 8 órától 16 óráig történhet. A hitelesítésről felvett jegyzőkönyvet a Felek cégszerűen hitelesítik.

***[Díjfizetés, számlázás]***

1. Az átadott hő díja (továbbiakban: Hődíj) megegyezik a távhőszolgáltatónak értékesített távhő árának, valamint a lakossági felhasználónak és a külön kezelt intézménynek nyújtott távhőszolgáltatás díjának megállapításáról szóló 50/2011. (IX. 30.) NFM rendelet (továbbiakban: Díjrendelet) 1. számú mellékletében, illetve hatályon kívül helyezése esetén a tárgyban született jogszabály szerinti, a Távhőtermelő és a Távhőszolgáltató tekintetében megállapított mindenkori értékesítői hő díjával. Abban az esetben, ha a Díjrendelet hatályon kívül helyezése esetén nem születik a tárgyban új jogszabály vagy egyéb kötelező hatósági aktus, úgy a Hődíj a Távhőtermelő által beszerzett teljes gázár 1,2-szerese, ami azonban nem lehet alacsonyabb, mint a Távhőtermelő egy GJ-ra jutó fix és változó költségeinek 1,15-szöröse.
2. Abban az esetben, ha a Díjrendelet, illetve hatályon kívül helyezése esetén a tárgyban született jogszabály vagy egyéb kötelező hatósági aktus a Hődíjon túl a Távhőtermelő és a Távhőszolgáltató tekintetében értékesítői alapdíjat (továbbiakban: Értékesítői alapdíj) állapít meg, vagy más hasonló jogcímen fizetési kötelezettséget vagy díjra való jogosultságot állapít meg, úgy a Távhőtermelő Értékesítői alapdíjra jogosult. Abban az esetben, ha a Díjrendelet hatályon kívül helyezése esetén nem születik a tárgyban új jogszabály vagy egyéb kötelező hatósági aktus, a Felek az Értékesítői alapdíj összegét úgy határozzák meg, hogy a legutolsó hatályos Díjrendeletben vagy egyéb kötelező hatósági aktusban megállapított Értékesítői alapdíjat a fogyasztói árindex mértékével évente növelik. Abban az esetben, ha a legutolsó hatályos Díjrendeletben vagy kötelező hatósági aktusban foglalt Értékesítői alapdíj összege alacsonyabb, mint a minden egyes MW beépített hőteljesítményre számolt inflációval korrigált nettó 1.600.000.- Ft., úgy az Értékesítői alapdíj Díjrendelet vagy az egyéb kötelező hatósági aktus hatályon kívül helyezését követő értékének alapja a beépített hőteljesítény MW-ban kifejezett értékének és 1.600.000.- Ft. szorzatának összege emelve a szerződés megkötése óta bekövetkezett fogyasztói árindex emelkedéssel. Abban azesetben, amennyiben a fogyasztói árindex nem nő, úgy az Értékesítői alapdíj összege az adott évre vonatkozóan nem változik. Fogyasztói árindex alatt a Felek a Központi Statisztikai Hivatal, megszűnése esetén utódszervezete (továbbiakban: KSH) által, a tárgyévet megelőző naptári év vonatkozásában közzétett inflációt értik. Abban az esetben, ha a KSH a fogyasztói árindexet azt követően teszi közzé, hogy a tárgyévben az Értékesítői alapdíjra vonatkozó számla már került kiállításra, úgy a Távhőtermelő jogosult a különbözetet egy összegben kiszámlázni az árindex közzétételét megelőző tárgyévi időszakra.
3. Az Értékesítői alapdíjról, illetve a Hődíjról, annak teljesítése esetén a Távhőszolgáltató a tárgyhót követő 5 napon belül köteles a teljesítési igazolást kiállítani. A Távhőtermelő a teljesítési igazolás alapján az Értékesítői alapdíjról és a Hődíjról minimum 30 napos fizetési határidővel állítja ki számláit, melyet a Távhőszolgáltató átutalással köteles teljesíteni a Távhőtermelő pénzfogalmi jelzőszámára.
4. A Felek gázár alatt a molekuladíj, a kereskedői spread, a gázt terhelő adók és járulékok, MSZKSZ díj, rendszerhasználati díjak, lekötött teljesítmény díjának összegét értik. Abban az esetben, ha a gázár részét képező tényezők körében változás áll be, úgy a felek a változást figyelembe véve alkalmazzák a gázárat. Ez a változás nem igényli jelen szerződés írásban való módosítását.
5. Abban az esetben, amennyiben a Távhőszolgáltató a számla ellenértékét határidőben nem fizeti meg, úgy a Távhőtermelő minden késedelmes naptári nap után a Polgári Törvénykönyvről szóló 2013. évi V. törvényben (továbbiakban: Ptk.) meghatározott mértékű késedelmi kamat 8 százalékponttal növelt értékére jogosult a késedelemmel érintett számla végösszegére vetítve.

***[Üzemeltetési keretrendszer]***

1. A távhőszolgáltatói rendszerek szabályozását, felügyeletét, kezelését a Távhőszolgáltató munkavállalói, illetve alvállalkozói végzik. A Felek termelő és a szolgáltatói hálózat határpontjaként a termelői létesítményből kilépő csővezeték termelői oldalról nézve utolsó elzáró szerelvényét érti. A Felek a karbantartási kötelezettségüknek ezen határvonal szerint kötelesek eleget tenni. A Felek az ezzel kapcsolatos részletszabályokat üzemviteli megállapodásban szabályozzák.
2. A Fűtőművek rendszereinek üzemeltetését a Távhőtermelő munkavállalói, alvállalkozói végzik.
3. A Távhőtermelő a tervszerű karbantartást megelőző legalább 60 nappal köteles a Távhőszolgáltató részére bejelenteni. A Távhőszolgáltató jogosult a tervszerű karbantartás tervezett időpontjának módosítását kérni abban az esetben, ha a szolgáltatás ellátásához szükséges hőteljesítményt más módon nem tudja kielégíteni, mely esetben a Távhőtermelő a tervszerű karbantartás időpontját köteles a Távhőszolgáltató igényének megfelelően módosítani. Nem köteles a Távhőtermelő a tervszerű karbantartás időpontját módosítani, amennyiben az a Távhőtermelőnek aránytalan terhet jelent, vagy amennyiben az a Távhőtermelés üzembiztonságát veszélyezteti. A Felek rögzítik, hogy a Távhőtermelő a fűtési időszakban tervszerű karbantartását kizárólag a Távhőszolgáltató előzetes engedélye alapján jogosult megvalósítani. A tervszerű karbantartást a Távhőtermelő a tavhokarbantartas@vkszzrt.hu e-mail címen köteles lejelenteni. A lejelentésben köteles tájékoztatni a Távhőszolgáltatót a tervszerű karbantartás idejéről, időtartamáról, illetve a szolgáltatás kiesés mértékéről. Abban az esetben, ha a Távhőtermelő a tervszerű karbantartást nem képes az előzetesen közölt időben, vagy előzetesen közölt szolgáltatás kieséssel megvalósítani, úgy haladéktalanul, de legkésőbb a tudomásszerzéstől számított 1 (egy) órán belül köteles az okot adó körülmény és a várható eltérés megjelölésével tájékoztatni a Távhőszolgáltatót. Vészhelyzet, váratlan meghibásodás, vagy olyan esemény bekövetkezte esetén, amely a Távhőszolgáltató súlyos károsodását, testi épséget veszélyeztető helyeztet teremthet elő, a Távhőtermelő jogosult előzetes tájékoztatás nélkül a szolgáltatást szüneteltetni. Ilyen esetben a Távhőszolgáltatót a bekövetkezett helyzetről (okokról és körülményekről) és a szolgáltatás szüneteltetésének várható időtartamáról köteles a Távhőtermelő késedelem nélkül, de legkésőbb a tudomásszerzéstől számított 1 órán belül tájékoztatni. Abban az esetben, ha a tájékoztatásban közölt időtartamon belül a szolgáltatás nem állítható vissza, erről a Távhőtermelő késedelem nélkül köteles a Távhőszolgáltatót telefonon tájékoztatni a 0688-949-849 telefonszámon.

Távhőszolgáltató a Távhőtermelőt érintő tervszerű karbantartást az azt megelőző legalább 60 nappal köteles bejelenteni a Távhőtermelőnek. A Távhőtermelő jogosult a tervszerű karbantartás tervezett időpontjának módosítását kérni abban az esetben, ha az egyéb felek felé vállalt kötelezettségének teljesítését veszélyezteti. Nem köteles a Távhőszolgáltató a tervszerű karbantartás időpontját módosítani, amennyiben a számára aránytalan terhet jelent, vagy amennyiben az a Távhőszolgáltatás üzembiztonságát veszélyezteti. A Felek rögzítik, hogy a Távhőszolgáltató a fűtési időszakban tervszerű karbantartást kizárólag a Távhőtermelő előzetes engedélye alapján jogosult megvalósítani. A tervszerű karbantartást a Távhőszolgáltató a kiss.elek@greenergy.hu e-mail címen köteles lejelenteni. A lejelentésben köteles tájékoztatni a Távhőtermelőt a tervszerű karbantartás idejéről, időtartamáról, illetve a szolgáltatás kiesés mértékéről. Abban az esetben, ha a Távhőszolgáltató a tervszerű karbantartást nem képes az előzetesen közölt időben, vagy előzetesen közölt szolgáltatás kieséssel megvalósítani, úgy haladéktalanul, de legkésőbb a tudomásszerzéstől számított 1 órán belül köteles az okot adó körülmény és a várható eltérés megjelölésével tájékoztatni a Távhőtermelőt. Vészhelyzet, váratlan meghibásodás, vagy olyan esemény bekövetkezte esetén, amely a Távhőtermelő vagy a Távhőszolgáltató súlyos károsodását, testi épséget veszélyeztető helyeztet teremthet elő, a Távhőszolgáltató jogosult előzetes tájékoztatás nélkül a szolgáltatást szüneteltetni. Ilyen esetben a Távhőtermelő a bekövetkezett helyzetről (okokról és körülményekről) és a szolgáltatás szüneteltetésének várható időtartamáról köteles a Távhőszolgáltatót késedelem nélkül, de legkésőbb a tudomásszerzéstől számított 1 órán belül tájékoztatni. Abban az esetben, ha a tájékoztatásban közölt időtartamon belül a szolgáltatás nem állítható vissza, erről a Távhőszolgáltató késedelem nélkül köteles a Távhőtermelőt telefonon tájékoztatni a +36-70/932-7957-es telefonszámon.

1. A Felek kötelesek minden olyan karbantartást és beruházást megvalósítani, mely jelen szerződésben szabályozott hőátvételi és hőátadási kötelezettség teljesítéséhez elengedhetetlen. A Felek kötelesek tartózkodni minden olyan magatartástól, műszaki beavatkozástól, mely jelen Szerződésben vállaltakkal ellentétes.
2. A Távhőszolgáltató köteles a hőellátó rendszerében a folyamatos HMV cirkulációt, fűtési időszakban folyamatos HMV cirkuláció mellett fűtési víz keringési állapotot fenntartani; a kötelezettség alól a tervszerű, a keringési állapot mellett nem végezhető karbantartások és váratlan meghibásodások kivételt képeznek.
3. A Felek kötelesek egymással szorosan együttműködni, minden olyan információt megosztani egymással, ami a hőtermelés vagy a hőszolgáltatás hatékonyságát, üzembiztonságát elősegíti. Ennek érdekében a Felek kötelesek egymással folyamatosan kapcsolatot tartani.
4. A Felek a nem tervszerű műszaki beavatkozásokat kötelesek a lehető leghamarabb elvégezni, illetve lehetőség szerint olyan műszaki megoldásokat alkalmazni, mely a lehető legkisebb mértékben korlátozza a hőátadást vagy a hőátvételt.
5. A Távhőtermelő jogosult a termelését szüneteltetni amennyiben:

* az az élet és vagyonbiztonságot veszélyeztető helyzet elhárításához szükséges,
* a Távhőtermelőnek nem felróható okból nem áll rendelkezésre megfelelő mennyiségű és minőségű tüzelőanyag,
* vis maior esetén,
* továbbá abban az esetben, amennyiben a Távhőszolgáltató a teljesítésigazolása kiállításával vagy a Távhőtermelő követelése megfizetésével 60 napot meghaladó késedelembe esik.

A Felek vis maiornak tekintik azt az esetet, amikor szerződéses kötelezettségüket az ellenőrzési körükön kívül eső, a szerződés megkötésekor előre nem látható, kényszerítő jellegű körülmény miatt nem képesek teljesíteni. Így vis maiornak tekintik az alábbi nem teljeskörű felsorolásba foglaltakat:

* tüzelőanyaghiány ellátási akadályok miatt, továbbá olyan esetekben, amennyiben a Távhőtermelő gázkereskedője a gázkereskedelmi szerződést nem a Távhőtermelő szerződésszegése miatt mondja fel, szünteti meg bármilyen módon,
* háború, zendülés, felkelés, polgárháború, terrorcselekmény, blokád, zavargás, forradalmi cselekmények
* a távhőtermeléshez szükséges ágazatban az ágazatot megbénító sztrájk vagy más ipari működészavar,
* olyan alkatrész vagy alapanyaghiány, mely tartósan (3 hónapon túl) fennáll,
* járvány, járványügyi intézkedés,
* természeti katasztrófa,
* hatósági vagy állami embargó, zárlat,
* a távhőtermeléshez szükséges eszköz vagy ingatlan kisajátítása,
* szélsőséges időjárási esemény,
* rendkívüli elektrolitikus vagy kémiai folyamat,
* a távhőtermeléshez szükséges létesítmény közcélra vagy közérdekből való igénybevétele,
* a távhőtermeléshez szükséges eszközök ingatlan megsemmisülése, megrongálódása olyan okból, amely a Távhőtermelőnek nem felróható és a rendeltetésszerű használatot akadályozza,
* tevékenységgel összefüggő szállítási útvonalon bekövetkező váratlan akadály.

1. Abban az esetben, amennyiben országos tüzelőanyag hiány esete áll fenn, úgy a Távhőtermelő jogosult termelését csökkenteni vagy szüneteltetni, vagy más módon korlátozni a hatályos jogszabályi és hatósági előírásoknak megfelelően.
2. A távhőszolgáltató a gázévre vonatkozó hőigényét köteles kellő időben és kellő részletességgel a Távhőtermelő részére megadni. A Felek akkor tekintik kellő időben megadottnak a gázévre vonatkozó hőigényt, amennyiben a hatályos jogszabályi rendelkezések és az aktuális gázkereskedelmi viszonyok alapján a Távhőtermelő eleget tud tenni gázkereskedő felé fennálló azon adatszolgáltatásának, mely a jogszabályokban, kötelező hatósági aktusokban, hatósági vagy érdekképviseleti ajánlásokban rögzítésre kerül vagy a gázévre vonatkozó földgázbeszerzéshez szükséges. A Távhőtermelő kötelezettséget vállal, hogy hatályos jogszabályi rendelkezésekről, illetve az aktuális gázkereskedelmi helyzet releváns körülményeiről tudomásszerzését követően haladéktalanul értesíti a Távhőszolgáltatót. A Felek rögzítik, hogy a tájékoztatás késedelméből vagy elmaradásából eredő kárt a Távhőtermelő köteles viselni. Abban az esetben, amennyiben a Távhőszolgáltató nem tesz eleget kellő időben a hőigényre vonatkozó tájékoztatási kötelezettségének, úgy az ebből eredő károkért helytállni köteles. Kár alatt a Felek egyebek mellett a késedelem miatti kedvezőtlenebb gázkereskedelmi feltételekkel között gázszerződésből származó hátrányt is értik.
3. Távhőszolgáltató köteles az aktuálisan igényelt hőmennyiséget a jelen Szerződés 24. pontjában foglalt előzetes hőigény keretei között a tárgynapot megelőző 3. munkanap 15 órájáig megadni. A tárgynapra vonatkozó hőfokmenetrendet a tárgynapot megelőző nap 12 órájáig köteles megadni a Távhőszolgáltató a Táhőtermelő részére.
4. A Távhőtermelő köteles tájékoztatni a Távhőszolgáltató a Távhőszolgáltató által közölt hőigény alapján megkötött földgázkereskedelmi szerződés minden olyan rendelkezéséről, mely a Távhőtermelő számára fizetési kötelezettséget vagy egyéb hátrányt keletkeztet arra az esetre, amennyiben a tervezett hőigény és a tényleges hőigény eltér egymástól, emiatt a Távhőtermelő földgázfelhasználása eltér az földgázkereskedelmi szerződésből foglaltaktól. Abban az esetben, amennyiben a Távhőtermelő a Távhőszolgáltató részére a szükséges tájékoztatást megadja,

a.) és a Távhőtermelő földgázfelhasználása azért tér el a földgázkereskedelmi szerződésben foglaltaktól, mert a Távhőszolgáltató szándékosan vagy súlyosan gondatlan magatartás követkeményeképpen közöl olyan hőigényt, amely átvételét nem tudja biztosítani, úgy a Távhőtermelő teljes kárát és vagyoni hátrányát köteles megfizetni a Távhőtermelő részére. A Felek a földgázkereskedelmi szerződés alapján fizetendő kötbért kárnak tekintik.

b.) és a Távhőtermelő földgázfelhasználása olyan okból tér el a földgázkereskedelmi szerződésben foglaltaktól, mely nem a Távhőszolgáltató szándékos vagy súlyos magatartásának következménye, úgy a Távhőszolgáltató a Távhőtermelő teljes kárának és vagyoni hátrányának 50%-át köteles megfizetni a Távhőtermelő részére. A Felek a földgázkereskedelmi szerződés alapján fizetendő kötbért kárnak tekintik.

Nem szükséges azon károkat megtéríteni, amelyek a Távhőtermelő és a földgázkereskedő között megkötött szerződés olyan rendelkezéséből ered, mely a piacon nem elfogadott, rendkívüli kötelezettségvállalás a Távhőtermelő mint fogyasztóra nézve.

1. Az jelen Szerződésben nem szabályozott üzemvitellel összefüggő megállapodásokat, - ideértve, de nem kizárólag a keringtetéssel, pótvíz biztosítással, vegyszerezéssel, vízlágyítással kapcsolatos kérdéseket - a felek üzemviteli megállapodásban (továbbiakban: Üzemviteli megállapodás) szabályozzák. Abban az esetben, amennyiben az Üzemviteli megállapodás egyes rendelkezése, vagy annak egy része a jelen Szerződéssel ellentétes, úgy a jelen Szerződésben foglaltakat tekintik a Felek érvényesnek. Az Üzemviteli megállapodás akkor elfogadott, amennyiben azt a Felek képviselői aláírják.
2. A Felek az üzemvitel során kötelesek tartózkodni minden olyan magatartástól, mely a másik fél kötelezettségvállalását ellehetetleníti vagy terhesebbé teszi.
3. A Távhőtermelő kötelezettséget vállal, hogy a Gázmotoros Hőszolgáltatási szerződésben a Távhőszolgáltató által vállalt minden olyan kötelezettségnek eleget tesz, mely jelen szerződés alapján jellegénél és természeténél fogva őt terhel, azaz a Gázmotoros Hőszolgáltatási szerződés releváns részeit magára nézve kötelezőnek ismeri el.

***[Utolsó ajánlattételi jog]***

1. Annak érdekében, hogy a távhőtermelést a Távhőtermelő, mint engedélyes lássa el, a hőátadás lehetősége ne lehetetlenüljön el, a Felek az alábbiak szerint utolsó ajánlattételi jogot alapítanak a Távhőtermelő számára Amennyiben a Távhőszolgáltató mástól kíván a Szerződés hatálya alatt hőenergiát vásárolni és erre vonatkozóan harmadik személytől ajánlatot kap, úgy a Távhőtermelőnek vagy kapcsolat vállalkozásának utolsó ajánlattételi opciós joga van, kivéve abban az esetben, ha ez a beszerzési eljárás közbeszerzési eljárás hatálya alá fog tartozni, vagy ha az utolsó ajánlattételi opciós jog gyakorlása kógens jogszabályi rendelkezésbe ütközne. A Távhőszolgáltató vállalja, hogy az ajánlat beérkezését követő 5 munkanapon belül a Távhőtermelővel a hirsch.zoltan@greenergy.hu e-mail címre küldött üzenetével a teljes ajánlatot közli. A Távhőszolgáltató köteles az ajánlattevőt értesíteni a Távhőtermelő ajánlattételi opciós jogáról. Az ajánlat akkor minősül teljesnek, ha az tartalmazza az ajánlati árat, a szolgáltatás teljes műszaki tartalmát, a lényeges szerződéses feltételeket, illetőleg minden egyéb lényeges feltételt. Amennyiben a Távhőtermelő a Távhőszolgáltató által megküldött ajánlattól számított 45 munkanapon belül ugyanazon vagy kedvezőbb feltételekkel vállalja a Távhőszolgáltató jelen Szerződésben meghatározottakon túli hőenergiával való ellátását, úgy az erről szóló nyilatkozatát a Távhőtermelő a Távhőszolgáltatónak a [Salga.Balazs@vkszzrt.hu](mailto:Salga.Balazs@vkszzrt.hu) és a [vkszzrt@vkszzrt.hu](mailto:vkszzrt@vkszzrt.hu) e-mail címekre megküldi. A nyilatkozat Távhőtermelő általi megküldésével a Távhőtermelő és a Távhőszolgáltató között az ajánlatban közölt feltételekkel szerződéskötési kötelezettség keletkezik. Az elfogadott ajánlatnak megfelelő tartalmú szerződést a Távhőtermelő a nyilatkozat megküldésétől számított 10 munkanapon belül megküldi a Távhőszolgáltatónak Abban az esetben, amennyiben a Távhőszolgáltató az utolsó ajánlattételi jogra vonatkozó rendelkezéseket megszegi, úgy köteles kötbérként a Távhőtermelőnek szerződésszegés évétől kezdődően a szerződésszegés fennáltáig a szerződésszegés évében meghatározott hőigény és az Értékesítői alapdíj ellenértékének 20%-át megfizetni. A kötbér összege nem lehet alacsonyabb, mint a szerződésszegés időpontjáig rögzített évenkénti hőigény számtani átlaga által megállapított hőmennyiség ellenértékének 20%-a. A kötbért a Távhőszolgáltató a szerződésszegés évében a szerződésszegést követő 15 napon belül, az azt követő években a folyóév január 15. napjáig köteles megfizetni a Távhőtermelő pénzforgalmi jelzőszámára.

***[Szerződés hatálya]***

1. Jelen szerződést a felek határozott 15 éves időtartamra kötik. Szerződés hatálybalépésének napja a Szerződés aláírásának napja, azonban a határozott időtartam kezdőnapja (továbbiakban: Kezdőnap) az a nap, amikor a Távhőtermelő az Fűtőművekkel, azaz valamennyi Fűtőművel a hőtermelést megkezdi.
2. A Távhőtermelő a jelen Szerződést a Távhőszolgáltatónak címzett, a határozott időtartam lejártát megelőző 90 napnál nem később tett egyoldalú nyilatkozatával további 5 évvel automatikusan, a Felek további jognyilatkozata nélkül meghosszabbíthatja.
3. A Felek a Szerződést, figyelemmel határozott időtartamára, annak hatálya alatt rendes felmondással nem szüntethetik meg. A Felek az elállás jogát kizárják.
4. A Felek az alábbi esetekben és feltételekkel jogosultak a Szerződést rendkívüli felmondással megszüntetni:
5. a Távhőszolgáltató vagy a Távhőtermelő a Szerződésben meghatározott lényeges kötelezettségét a másik Fél írásbeli figyelmeztetését követően, a figyelmeztetésben a reparációra adott szükséges, de legalább 45 napos határidőn belül sem teljesítette. A Felek lényeges kötelezettségnek tekintik a felek közötti együttműködési kötelezettséget, a Távhőtermelő hőtermelési kötelezettségét, illetve a Távhőszolgáltató fizetési, teljesítésigazolási és azon kötelezettségét, hogy a távhőszolgáltatási rendszert úgy kell üzemeltesse, hogy ott elsősorban a Távhőtermelő által megtermelt hő kerüljön felhasználásra;
6. a Távhőtermelő, amennyiben a Távhőszolgáltató a Távhőtermelő teljesítését szándékosan akadályozta;
7. a Távhőszolgáltató amennyiben a Távhőtermelő a Távhőszolgáltató előzetes tájékoztatása és jóváhagyása nélkül olyan műszaki átalakítást végez, mely veszélyezteti a Távhőszolgáltató hőellátását;
8. a Távhőtermelő, amennyiben a Távhőszolgáltató a fizetési kötelezettségét 5 napot meghaladó késedelem után az írásbeli felszólításban adott minimális 8 napos póthatáridőn belül sem teljesíti.
9. Amennyiben bármely Féllel szemben felszámolási eljárás, csődeljárás, kényszertörlési megindítása kerül közzétételre a Cégközlönyben, vagy bármely egyéb, az adott Fél jogutód nélküli megszűnésével járó eljárás indul
10. ha a Távhőszolgáltató bármely oknál fogva elveszítené távhőszolgáltatói státuszát (pl. VMJV Önkormányzata más gazdasági társaságot jelöl ki erre)
11. ha a katasztrófavédelmi hatóság kényszerkijelöléssel a Távhőszolgáltatótól eltérő, más szolgáltatót vagy entitást jelöl ki
12. Abban az esetben, amennyiben a Szerződés a határozott idő lejárta miatt szűnik meg, a Távhőszolgáltató és a Távhőtermelő a határozott idő lejártát megelőző legalább 6 hónappal jóhiszemű tárgyalásokat köteles folytatni az Fűtőművek Távhőszolgáltatónak vagy a Távhőszolgáltató által megjelölt harmadik személynek történő Távhőtermelő általi birtokbaadás céljából. A Felek rögzítik, hogy az átadás-átvételi eljárás során az ellátásbiztonságot tekintik elsődlegesnek, jelen pont az ellátásbiztonság folyamatos fenntartását szolgálja. A Távhőtermelő a Fűtőművek birtokát abban az esetben jogosult és köteles átadni, amennyiben a távhőszolgáltatásról szóló 2005. évi XVIII. törvényben (továbbiakban: Tszt.) foglaltaknak az átvevő maradéktalanul megfelel, azaz az átvétel időpontjában a Fűtőművek vonatkozásában távhőtermelői működési engedélyes. Amennyiben a Tszt.-t hatályon kívül helyezik, vagy az módosul, úgy az újonnan, a tárgykörben hatályba helyezett vagy módosított jogszabály feltételeinek való megfelelés esetén köteles Távhőtermelő a Fűtőművek birtokát átadni. Az átadás-átvétel során a Távhőtermelő részére az átvevő a jogszabályok szerint szükséges engedélyeket köteles bemutatni (mindazokat, amelyek a hatályos jogszabályok alapján a rendelkezésére állhatnak). Abban az esetben, amennyiben a Tszt.-ben vagy hatályon kívül helyezése esetén az újonnan hatályba helyezett jogszabályban meghatározottakat az átvevő nem képes teljesíteni, úgy a Távhőtermelő köteles a Fűtőműveket tovább üzemeltetni. Tovább üzemeltetés esetén a Távhőszolgáltató köteles minden olyan költséget megtéríteni a Távhőtermelő részére, mely az ellátásbiztonság fenntartása szempontjából feltétlenül szükséges. A Felek indokolt költségnek tekintetnek minden olyan jogcímen felmerülő követelést, amit a Távhőtermelőt a szerződés határozott időtartama alatt megilletett.
13. A Felek az elállás jogát kizárják.
14. Abban az esetben, amennyiben a jelen szerződés bármilyen okból megszűnik a Távhőszolgáltató a Távhőtermelő elszámol a Távhőtermelő által beépített eszközökkel. A Felek jogosultak az elszámolás módjában megállapodni közös megegyezéssel. Megegyezés esetén a megállapodást okiratba foglalják. Megállapodás hiányában a Felek az elszámolás érdekében első körben közösen felkérnek a Felektől független megfelelő szakértelemmel és tapasztalattal rendelkező szakértőt a beépített eszközök átadáskori értékének meghatározására. Amennyiben a Felek a szakértő személyében bármelyik Fél erre irányuló írásbeli kezdeményezését követő 15 munkanapon belül nem képesek megállapodni, úgy a közjegyző előtti előzetes bizonyítás szabálya szerint igazságügyi szakértő kirendelését kezdeményezik közjegyzőnél. A szakértéssel járó valamennyi költséget, ideértve a közjegyző költségét is, a Felek közösen, egyenlő arányban viselnek.

[***Kapcsolattartás]***

1. A Felek között kapcsolattartás és értesítési kötelezettség az alábbi személyek között történik.

a.) Távhőszolgáltató részéről:

Név: Salga Balázs vezérigazgató

Telefonszám: +36 20 553 9679

E-mail cím: Salga.Balazs@vkszzrt.hu

b.) Távhőtermelő részéről:

Név: Hirsch Zoltán ügyvezető

Telefonszám: +36 70 394 5974

E-mail cím: hirsch.zoltan@greenergy.hu

A kijelölt személyek módosítása a másik Fél haladéktalan értesítése mellett egyoldalúan történhet, az nem minősül a Szerződés módosításának. A haladéktalan értesítési kötelezettség teljesített, amennyiben az okot adó körülmény bekövetkeztét követő 3 (három) munkanapon belül az értesítés megtörténik. A Felek között a kapcsolattartás elsődleges módjaként az e-mailen való kommunikációt jelölik meg.

1. A Felek a joghatás kiváltását célzó közléseiket tartalmazó küldeményeket tértivevényes levél útján kötelesek megküldeni. A tértivevényes küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a Szerződésben megadott címre történő kézbesítés azért volt sikertelen, mert a címzett az iratot nem vette át (azaz az "nem kereste", "elköltözött", "ismeretlen", stb. jelzéssel érkezett vissza), a küldeményt a postai kézbesítés második megkísérlésének napját követő ötödik munkanapon kézbesítettnek és a címzettel közöltnek kell tekinteni, akkor is, ha a küldeményről, vagy annak tartalmáról a címzett ténylegesen nem szerzett tudomást.

***[Egyéb nyilatkozatok]***

1. Távhőtermelő jelen Szerződés aláírásával nyilatkozik arról, hogy a 2011. évi CXCVI. törvény 3. § (1) bekezdésének 1. a-c) pontjai szerint átlátható szervezetnek minősül. Távhőtermelő ezen nyilatkozatban foglaltak változása esetén arról haladéktalanul köteles a Távhőszolgáltatót tájékoztatni.
2. Felek megállapodnak, hogy amennyiben jelen szerződés bármely rendelkezése illetve a felek megállapodásának valamely eleme utóbb jogellenesnek vagy érvénytelennek minősülne (különösen amennyiben ezt bírósági határozat megállapítja), abban az esetben már most rögzítik, hogy az érvénytelenné vált rendelkezést a Felek eredeti szerződési akaratához és a szerződéssel elérni kívánt célhoz legközelebb álló, még érvényes rendelkezéssel kell pótolni minden külön jogcselekmény (pl. szerződésmódosítás) hiányában is.
3. Felek rögzítik, hogy az Fűtőművekre vonatkozó bérleti szerződés hiányában a Távhőtermelő jelen szerződésben vállalt kötelezettségének eleget tenni nem tud, így jelen szerződés és a bérleti szerződés osztják egymás sorsát, azaz bármelyik szerződés megszűnése esetén a másik szerződés is automatikusan megszűnik.
4. A Felek rögzíti, hogy érvényesen bejegyzett gazdasági társaságok, nem állnak felszámolási eljárás, illetve csődeljárás alatt, és legjobb tudomásuk szerint nem áll fenn sem felszámolási eljárás, sem csődeljárás veszélye.
5. Felek esetleges jogvitáik esetére kikötik a Távhőszolgáltató székhelye szerinti rendes bíróság(ok) illetékességét.
6. A Felek rögzítik, hogy jelen szerződés aláírói rendelkeznek a szükséges felhatalmazásokkal, jogosultságokkal a Szerződés aláírásához.
7. A Felek a Szerződés elolvasás után és együttes értelmezést követően jóváhagyóan írják alá.

Veszprém, 2025. szeptember 10.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hirsch Zoltán Salga Balázs

ügyvezető vezérigazgató

Grenergy Bakony Kft. „VKSZ” Zrt.

**Távhőtermelő Távhőszolgáltató**